Rob sorg vir noue ontkoming in Vishoek‘n Skermgreep van die video. ŉ Vrou wat besig was om foto’s van ŉ rob in Vishoek naby Kaapstad te neem moes inderhaas skarrel om van die dier af weg te kom nadat dit haar skielik begin aanval het. Die voorval het reeds op 24 September plaasgevind, maar beeldmateriaal van die voorval wat wys hoe die paniekbevange vrou sukkel om van die rob weg te kom, word steeds wyd op sosiale media gedeel. In die video kan gesien word hoe ŉ vrou op haar hurke staan om ŉ rob op die strand van naby te bekyk. Binne enkele sekondes begin die rob nader beweeg voordat hy haar bestorm en sy weghardloop. In haar poging om weg te kom raak sy verstrengel en val oor haar voete. Die rob bestorm haar terwyl sy probeer opstaan, maar met die rob hier reg by haar val sy weer neer. Dié keer kan daar gesien word hoe die rob die mou van haar kledingstuk vir etlike sekondes in sy greep het, voordat sy eindelik daarin slaag om los te kom en weg te hardloop. Die rob probeer haar agternasit, maar gee eindelik op terwyl sy verder by die strand af hardloop. Die Vishoek-lewensreddingklub het in ŉ Facebook-plasing gesê van sy lede die vrou te hulp gesnel het nadat hulle haar op Clovelly-strand aangetref het. “Lewensredders wat die oggend met opleiding besig was, het die pasiënt op die toneel gestabiliseer,” lui die plasing. “Die span het die pasiënt suurstof gegee, asook ŉ paar redelike ernstige wonde aan haar been skoongemaak en verbind.” Nooddienste is na die toneel ontbied en sy is per ambulans na ŉ hospitaal geneem vir verdere behandeling. Katharine Liese, wat haarself op Facebook geïdentifiseer het as die vrou wat in die video aangeval is, het haar dankbaarheid vir die lewensredders se hulp en ondersteuning uitgespreek. “Op daardie oomblik kon ek net dink om by die lewensredders uit te kom,” het sy geskryf sonder om verder uit te brei oor die gebeure op die dag. Nog ŉ sosialemediagebruiker het op die klub se aanvanklike plasing geantwoord dat sy en haar jong dogter die hele voorval aanskou het, maar te vreesbevange was om die vrou te hulp te snel. “Die vrou was ŉ goeie afstand weg van die rob toe dit haar skielik teen ŉ vinnige spoed bestorm het. Ons het deurlopend vir haar geskree om weg te hardloop,” lui die gebruiker se plasing. “Dit [die rob] is op geen manier uitgelok nie, maar het net aanhou om haar te bestorm, asook enigiets wat in sy rigting beweeg het. Dit het ook byna ŉ hond bygekom.” Die lewensreddersklub het intussen mense gemaan om waaksaam te wees ten opsigte van wilde diere aan die kus, aangesien daar reeds ŉ aantal soortgelyke gevalle was.